SKRIFTLIG FORESPØRGSEL E-3147/00

af Erik Meijer (GUE/NGL) til Kommissionen

(6. oktober 2000)

Om: EU-finansiering af forberedelse og opførelse af en motorvej gennem naturområdet i den bulgarske Kresna-slugt

1. Er Kommissionen bekendt med den bulgarske regerings planer om gennem Struma-flodens dal, der i den vestlige del af landet løber fra nord til syd, at anlægge en motorvej, der udgør en del af den transeuropæiske korridor nr. 4, og som løber fra den bulgarske hovedstad Sofia til den græske havneby Thessaloniki? Ved Kommissionen, at det grænseoverskridende samarbejdsprogram Phare og Den Europæiske Investeringsbank allerede nu bidrager til det udkast, som det italienske firma SPEA Ingeneria Europea udarbejder i forbindelse med denne vej?

2. Er Kommissionen ligeledes bekendt med, at udkastene til denne motorvej er baseret på en vejføring via slugten nord for byen Kresna og indtil nu ikke på den dyrere variant, som natur- og miljøorganisationer går ind for, via en tunnel uden for Kresna-slugten?

3. Kan Kommissionen bekræfte, at Kresna-slugten er det vigtigste bulgarske område til beskyttelse af enestående Balkan-specifikke blomster, slanger og landskildpadder, og at dette område som følge af den store rigdom af biodiversitet og landskabsværdier opfylder kriterierne for optagelse i det europæiske økologiske netværk, Natura 2000, og at byen Kresna ved bevarelse af denne uberørte natur kan udvikle sig yderligere som centrum for en natur-, landskabs- og sundhedsorienteret turisme?

4. Deler Kommissionen den opfattelse, at et gennemgribende indgreb i og en opdeling af Kresna-slugten og byen Kresnas omegn via opførelse af en vej og luftforurening ikke alene strider mod byen Kresnas økonomiske potentiale, men også mod Bern-konventionen (navnlig artikel 4) og efter Bulgariens tiltrædelse af Den Europæiske Union også mod direktiv 92/43 og 79/409? Er Kommissionen derfor rede til at bidrage med at undgå, at man først med EU-penge ødelægger naturområder og gennemkrydser økologiske korridorer, der senere skal beskyttes fra det tidspunkt, hvor det hører til EU-området?

5. Er Kommissionen i afventning af Bulgariens mulige tiltrædelse af Den Europæiske Union rede til at bistå med:

a) at ikke kun en del af Kresna-området, men hele området med store naturværdier udpeges til et landskab, der skal beskyttes,

b) at man allerede i projekteringsfasen går ud fra en ændret vejføring og/eller lader motorvejen løbe gennem en tunnel, således at der ikke afholdes yderligere omkostninger til en variant, der er i strid med naturens og miljøets interesser,

c) at ydelsen af europæiske finansielle bidrag til opførelse af en motorvej, som planlagt af den bulgarske regering som led i det strukturpolitiske førtiltrædelsesinstrument, gøres betinget af, at natur- og landskabsværdierne i Kresna-slugten bevares, og at der ikke ødelægges økologiske korridorer i dette område?

Svar afgivet på Kommissionens vegne af Margot Wallström

(22. december 2000)

1. Kommissionen er ganske klar over, at den bulgarske regering vil anlægge en motorvej igennem Struma-dalen som led i den transeuropæiske korridor nr. 4. Kommissionen har godkendt projektet the Phare Cross-Border Co-operation (CBC) project E-79 motorway study (BG9803 & BG99404), herunder også udarbejdelsen af indledende tegninger, gennemførlighedsundersøgelse og detaljeret udformning af Daskalovo-Kulata-sektionen. Den Europæiske Investeringsbank er ikke blevet anmodet om at finansiere Struma-motorvejen. Indtil nu er der heller ikke blevet fremsat nogen anmodning om yderligere fællesskabsstøtte hertil. Kommissionen lader foretage en indgående vurdering af alle de projekter, den får forelagt fra de lande, der oppebærer støtte fra ISPA (strukturpolitisk førtiltrædelsesinstrument) med henblik på at sikre overensstemmelse med kravene i de pågældende forordninger. Ét af disse krav går ud på, at der skal foretages en vurdering af projektets miljøvirkninger, svarende til vurderingen i henhold til Rådets direktiv 85/337/EØF af 27. juni 1985(1), som ændret ved Rådets direktiv 97/11/EF af 3. marts 1997(2). Det er inden for rammerne af en sådan VVM-procedure, at der tages behørigt hensyn til den miljømæssige sårbarhed i områder, som berøres af anlægsarbejderne, herunder også Kresna-slugten.

2. Kommissionen vil på nærmeste hold, navnlig via sin delegation i Sofia, følge med i planlægningen af Struma-motorvejen med henblik på at sikre sig, at der herunder benyttes den miljømæssigt set mindst skadevoldende løsning, samt at der om nødvendigt vælges en alternativ løsning til den, der netop nu er blevet godkendt. Kommissionen vil fremme enhver form for møder og dialoger mellem de bulgarske myndigheder og de ikke-statslige bulgarske miljøorganisationer. I forbindelse hermed har Kommissionens delegation i Sofia afholdt en række møder med parterne i sagen (dvs. borgmesteren i Kresna, repræsentanter for bulgarske NGO'er på miljøområdet, ingeniørfirmaet, CBC's gennemførelseskontor samt endelig vejbygningsvæsnet) den 1. og 13. november 2000, hvor man drøftede mulige alternative løsninger med hensyn til motorvejens linjeføring.

3. Kommissionen er udmærket klar over betydningen af Kresna-slugten set ud fra en miljømæssig synsvinkel. Der forekommer i Kresna-slugten forskellige typer levesteder som anført i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3), og der lever arter af planter, fisk, padder og krybdyr, som henhører under bilagene til direktivet, i Kresna-slugtområdet. Derfor er Kommissionen nu i fuld gang med at gennemføre de foranstaltninger, der er nærmere beskrevet under punkt 1 og 2, med henblik på at bevare status quo i dette vigtige område med hensyn til den biologiske mangfoldighed.

4. og 5. Skulle Bulgarien beslutte sig til at anmode om optagelse af Kresna-slugtområdet i Natura 2000-nettet, vil Kommissionen være parat til at opbakke dette valg.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 206 af 22.7.1992.